CELEX ID: 32011R0230
Publication Date: 2011-03-09

Document:
KOMISIJOS REGLAMENTAS (ES) Nr. 230/2011
2011 m. kovo 9 d.
kuriuo iš dalies keičiamos Tarybos reglamento (EB) Nr. 992/95 nuostatos dėl tam tikrų Norvegijos kilmės žemės ūkio ir žuvininkystės produktų Sąjungos tarifinių kvotų
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1995 m. balandžio 10 d. Tarybos reglamentą (EB) Nr. 992/95, atidarantį tam tikrų Norvegijos kilmės žemės ūkio ir žuvininkystės produktų Bendrijos tarifines kvotas ir numatantį jų administravimą (1), ypač į jo 5 straipsnio 1 dalies a ir b punktus,
kadangi:
(1)
2009 m. buvo užbaigtos derybos dėl Europos ekonominės bendrijos ir Norvegijos Karalystės susitarimo dėl specialių nuostatų, taikomų tam tikroms į Europos Sąjungą importuojamoms žuvims ir žuvininkystės produktams 2009-2014 m., papildomo protokolo (toliau - papildomas protokolas).
(2)
2010 m. liepos 26 d. Tarybos sprendimu 2010/674/ES dėl Europos Sąjungos ir Islandijos, Lichtenšteino ir Norvegijos susitarimo dėl 2009-2014 m. EEE finansinio mechanizmo, Europos Sąjungos ir Norvegijos susitarimo dėl 2009-2014 m. Norvegijos finansinio mechanizmo, Europos ekonominės bendrijos ir Islandijos susitarimo papildomo protokolo dėl specialių nuostatų, taikomų tam tikroms į Europos Sąjungą importuojamoms žuvims ir žuvininkystės produktams 2009-2014 m., ir Europos ekonominės bendrijos ir Norvegijos susitarimo papildomo protokolo dėl specialių nuostatų, taikomų tam tikroms į Europos Sąjungą importuojamoms žuvims ir žuvininkystės produktams 2009-2014 m., pasirašymo ir laikino taikymo (2) leista Europos Sąjungos vardu pasirašyti ir laikinai taikyti papildomą protokolą.
(3)
Šiame papildomame protokole numatyta nustatyti naujas metines neapmuitinamas tarifines kvotas tam tikrų Norvegijos kilmės žuvų ir žuvininkystės produktų importui į Europos Sąjungą.
(4)
Vadovaujantis papildomu protokolu, neapmuitinamų tarifinių kvotų, kurios turėjo būti skirtos Norvegijai nuo 2009 m. gegužės 1 d. iki 2011 m. kovo 1 d., kiekiai dalijami lygiomis dalimis ir kasmet paskirstomi likusiam šio protokolo taikymo laikui.
(5)
Siekiant taikyti papildomame protokole nustatytas naujas tarifines kvotas, būtina iš dalies pakeisti Reglamentą (EB) Nr. 992/95.
(6)
Vadovaujantis 1999 m. gruodžio 17 d. Tarybos reglamentu (EB) Nr. 104/2000 dėl bendro žuvininkystės ir akvakultūros produktų rinkų organizavimo (3) dabartinę Reglamente (EB) Nr. 992/95 pateiktą nuorodą į laisvas pasienio kainas (franką pagal didžiausią kainą) būtina pakeisti nuoroda į deklaruotą muitinę vertę ir nustatyti, kad tam, kad būtų galima taikyti papildomame protokole nustatytas lengvatas, minėta vertė turi būti bent lygi bet kuriai orientacinei kainai, kuri nustatyta arba bus nustatyta vadovaujantis minėtu reglamentu.
(7)
2005 m. gruodžio 20 d. EB ir Norvegijos jungtinio komiteto sprendimu Nr. 1/2005 (4) iš dalies pakeistas Europos ekonominės bendrijos ir Norvegijos Karalystės susitarimo 3 protokolas, kuriuo apibrėžiama sąvoka „produktų kilmė“ ir nustatoma administracinio bendradarbiavimo tvarka. Todėl reikia aiškiai nustatyti, kad turi būti taikomas 3 protokolas su pakeitimais, padarytais 2005 m.
(8)
Dėl aiškumo ir siekiant atsižvelgti į Kombinuotosios nomenklatūros, nustatytos 1987 m. liepos 23 d. Tarybos reglamentu (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (5), kodų ir TARIC subpozicijų pakeitimus, tikslinga pakeisti Reglamento (EB) Nr. 992/95 I ir II priedus.
(9)
Dėl aiškumo ir siekiant atsižvelgti į tai, kad kelios tarifinės kvotos taikomos tiems patiems produktams tuo pačiu laikotarpiu, tikslinga jas sujungti.
(10)
Todėl Reglamentas (EB) Nr. 992/95 turėtų būti atitinkamai iš dalies pakeistas.
(11)
Vadovaujantis Sprendimu 2010/674/ES, naujosios tarifinės kvotos privalo būti taikomos nuo 2011 m. kovo 1 d.. Todėl šis reglamentas turėtų būti taikomas nuo tos pačios datos.
(12)
Šiame reglamente nustatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 992/95 iš dalies keičiamas taip:
1.
1 straipsnis pakeičiamas taip:
„1 straipsnis
1. Kai priede išvardyti Norvegijos kilmės produktai išleidžiami į laisvą apyvartą Europos Sąjungoje, vadovaujantis šiame reglamente išdėstytomis nuostatomis, nustatytais laikotarpiais jiems netaikomi muitai, kol neviršytos tarifinės kvotos.
2. Šio straipsnio 1 dalyje nurodytos tarifinės kvotos priede išvardytų žuvų ir žuvininkystės produktų importui taikomos tik tuo atveju, jeigu deklaruota muitinė vertė yra bent lygi orientacinei kainai, kuri nustatyta arba bus nustatyta pagal 1999 m. gruodžio 17 d. Tarybos reglamento (EB) Nr. 104/2000 dėl bendro žuvininkystės ir akvakultūros produktų rinkų organizavimo 29 straipsnį (6).
3. Taikomos Europos ekonominės bendrijos ir Norvegijos Karalystės susitarimo 3 protokolo, kuriuo apibrėžiama produktų kilmės sąvoka ir nustatoma administracinio bendradarbiavimo tvarka, su paskutiniais pakeitimais, padarytais 2005 m. gruodžio 20 d. EB ir Norvegijos jungtinio komiteto sprendimu Nr. 1/2005 (7), nuostatos.
4. Tarifinės kvotos, kurių numeriai 09.0710 ir 09.0712, netaikomos nuo vasario 15 d. iki birželio 15 d. išleidimui į laisvą apyvartą deklaruojamoms prekėms. Be to, tarifinė kvota, kurios numeris 09.0714, netaikoma nuo vasario 15 d. iki birželio 15 d. išleidimui į laisvą apyvartą deklaruojamoms prekėms, kurių KN kodas yra 0304 99 23.
2.
3 straipsnio antra pastraipa pakeičiama taip:
„Tačiau Reglamento (EEB) Nr. 2454/93 308c straipsnio 2 ir 3 dalys netaikomos tarifinėms kvotoms, kurių numeriai 09.0702, 09.0710, 09.0712, 09.0713, 09.0714, 09.0749 ir 09.0750.“
3.
I ir II priedai pakeičiami šio reglamento priede pateiktu tekstu.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2011 m. kovo 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. kovo 9 d.

EuroVoc Classification:
Level 1: 100147
100161
100156
Level 2: 100277
100283
100192
100252
100282
100250
Level 3: 2519
130
122
2106
187
911
3156
4380
2200
1372
2734
All Descriptors: 161
2084
2718
2734
3156
4078